En hyggelig tur på den lokale legeplads udviklede sig på et kort øjeblik til et dramatisk scenarie, da en mørkklædt gerningsmand lørdag eftermiddag tog en pistol frem og affyrede en salve af skud.

Ingen meldes ramt i forbindelse med skyderiet, men episoden vækker alligevel bekymring blandt beboerne i området.

Læs også : Mange skud affyret i Rødovre - ingen meldes ramt

Motiv stadig uvist

Ifølge Københavns Vestegns Politi afgav gerningsmanden klokken 15:10 lørdag mindst 11 skud.

Læs også : Endnu en person såret efter ny skudepisode

Gerningsmanden forsøgte ifølge politiet at ramme en gruppe mænd, der befandt sig på et lille grønt område tæt på legepladsen. Politiet understreger dog, at det på nuværende tidspunkt er for tidligt at vurdere, hvad motivet bag skyderiet har været.

Gemte sig bagved barnevogn

Semra Akyel befandt sig på legepladsen. Hun legede sammen med sin søn, da skyderiet begyndte.

- Da det gik op for mig, at manden rent faktisk var i gang med at skyde, tog jeg min søn og min vens datter og brugte barnevognen til at gemme os bagved.

- Da det gik op for os, hvad der var sket, blev vi virkelig bange, siger Semra Akyel.

Lørdagens skudepisode har fået Vestegnens Politi til at øge tilstedeværelsen i området.

Læs også : Politi: Skudepisode på Amager var lokal bandekonflikt

Evu Olsen så ikke selv gerningsmanden skyde, men kunne høre skudsalverne fra sin lejlighed. Og det vækker bekymring, fortæller hun.

- Jeg blev meget forskrækket, siger hun, men understreger samtidig, at det på trods af eftermiddagens skudepisode er et dejligt område.

- Jeg er glad for at bo her og når alt kommer til alt bliver der lavet ballade over det hele.

Kort efter skyderiet i går blev der fundet en afbrændt bil i Husum, der blev kædet sammen med skudepisoden.